DEMCO พุ่ง 12% หลังคว้างานก่อสร้างสถานีไฟฟ้า “กฟภ.” มูลค่ารวม 186 ลบ.
DEMCO พุ่ง 12% หลังคว้างานก่อสร้างสถานีไฟฟ้า “กฟภ.” มูลค่ารวม 186 ลบ. ล่าสุดอยู่ที่ 1.71 บาท บวก 0.19 บาท หรือ 12.50% มูลค่าซื้อขาย 0.35 ล้านบาท
DEMCO พุ่ง 12% หลังคว้างานก่อสร้างสถานีไฟฟ้า “กฟภ.” มูลค่ารวม 186 ลบ. ล่าสุดอยู่ที่ 1.71 บาท บวก 0.19 บาท หรือ 12.50% มูลค่าซื้อขาย 0.35 ล้านบาท
8 เม.ย. 2563

ผู้สื่อข่าวรายงานว่า ราคาหุ้น บริษัท เด็มโก้ จำกัด (มหาชน) หรือ DEMCO ล่าสุด ณ เวลา 10.27 น. อยู่ที่ 1.71 บาท บวก 0.19 บาท หรือ 12.50% สูงสุดที่ 1.71 บาท ต่ำสุดที่ 1.64 บาท ด้วยมูลค่าซื้อขาย 0.35 ล้านบาท

โดยราคาหุ้นปรับตัวเพิ่มขึ้น หลัง DEMCO แจ้งว่าเมื่อวันที่ 25 มี.ค.2563 ได้ลงนามสัญญางานก่อสร้างสถานีไฟฟ้ากุฉินารายณ์, ก่อสร้างเพิ่มเติมสถานีไฟฟ้านางรอง และสถานีไฟฟ้าครบุรี กับการไฟฟ้าส่วนภูมิภาค (กฟภ.) มูลค่างานรวมรวมภาษีมูลค่าเพิ่ม 186.55 ล้านบาท
นอกจากนี้ นายพงษ์ศักดิ์ ศิริคุปต์ กรรมการผู้จัดการ DEMCO เปิดเผยว่า ที่ประชุมคณะกรรมการบริษัทวาระพิเศษ ครั้งที่ 1/2563 เมื่อวันที่ 3 เม.ย. อนุมัติให้เลื่อนการประชุมสามัญผู้ถือหุ้นประจำปี 2563 ออกไปก่อน และให้ยกเลิกกำหนดวันประชุม และวาระการประชุม ตามมติที่ประชุมคณะกรรมการบริษัทครั้งที่ 1/2563 เมื่อวันที่ 28 ก.พ. โดยยังคงวันกำหนดรายชื่อเพื่อสิทธิในการเข้าร่วมประชุมผู้ถือหุ้นในวันที่ 17 มี.ค. ตามเดิม ทั้งนี้ การเลื่อนการประชุมสามัญผู้ถือหุ้นดังกล่าว จะไม่ส่งผลกระทบต่อการดำเนินงานของบริษัทฯอย่างมีนัยสำคัญ
อีกทั้ง คณะกรรมการบริษัทฯยังมีมติยกเลิกการนำเสนอต่อที่ประชุมสามัญผู้ถือหุ้นประจำปี 2563 เพื่อพิจารณาอนุมัติการจ่ายเงินปันผลประจำปี 2562 และยกเลิกการกำหนดรายชื่อผู้ถือหุ้นที่มีสิทธิรับเงินปันผลในวันที่ 12 พ.ค. ตามที่กำหนดไว้ในมติที่ประชุมคณะกรรมการบริษัท ครั้งที่ 1/2563 และอนุมัติให้จ่ายเงินปันผลระหว่างกาลแทน
โดยให้จ่ายเงินปันผลระหว่างกาลสำหรับผลประกอบการปี 2562 ตามงบการเงินสิ้นสุดวันที่ 31 ธ.ค.62 ที่ได้รับการตรวจสอบโดยผู้สอบบัญชีของบริษัทฯแล้ว โดยจ่ายจากกำไรของกิจการส่วนที่ยังไม่ได้รับการส่งเสริมการลงทุนที่ต้องเสียภาษีเงินได้นิติบุคคลในอัตรา 20% (Non BOI) ในอัตราที่เคยเสนอไว้เดิมหุ้นละ 0.03 บาท เป็นเงินทั้งสิ้น 21.91 ล้านบาทโดยกำหนดรายชื่อผู้ถือหุ้นเพื่อสิทธิในการรับเงินปันผลขึ้นใหม่ในวันที่ 17 เม.ย. และวันกำหนดจ่ายเงินปันผลในวันที่ 30 เม.ย.
“การเลื่อนประชุมผู้ถือหุ้นในครั้งนี้ สอดคล้องกับประกาศกรุงเทพมหานคร เรื่อง สั่งปิดสถานที่เป็นการชั่วคราว ลดโอกาสการแพร่ระบาดของโรคในสถานที่ต่าง ๆ และเพื่อให้การควบคุมโรคทันเวลา และจำกัดการชุมนุมของประชาชนในวงกว้าง คณะกรรมการบริษัทฯได้พิจารณาเห็นสมควรให้ความร่วมมือกับภาครัฐ และเป็นการแสดงถึงความรับผิดชอบต่อสังคมโดยรวม”นายพงษ์ศักดิ์ กล่าว